**ШҮҮХИЙН ШИЙДВЭР ГҮЙЦЭТГЭХ ТУХАЙ ХУУЛЬД ӨӨРЧЛӨЛТ ОРУУЛАХ ТУХАЙ ХУУЛИЙН ТӨСЛИЙН ЗАРДЛЫН ТООЦООНЫ ТАЙЛАН**

Улаанбаатар хот

2022 он

**ШҮҮХИЙН ШИЙДВЭР ГҮЙЦЭТГЭХ ТУХАЙ ХУУЛЬД ӨӨРЧЛӨЛТ**

**ОРУУЛАХ ТУХАЙ ХУУЛИЙН ТӨСӨЛД ХИЙСЭН**

**ЗАРДЛЫН ТООЦООНЫ ТАЙЛАН**

 Шүүхийн шийдвэр гүйцэтгэх тухай хуульд өөрчлөлт оруулах тухай хуулийн төслийг хэрэгжүүлэхтэй холбогдон гарах зардлыг Монгол Улсын Засгийн газрын 2016 оны 59 дүгээр тогтоолын 4 дүгээр хавсралтаар батлагдсан Хууль тогтоомжийг хэрэгжүүлэхтэй холбогдон гарах зардлын тооцоо хийх аргачлал /цаашид “аргачлал” гэх/-ийн дагуу тооцлоо.

 Шүүхийн шийдвэр гүйцэтгэх тухай хуульд өөрчлөлт оруулах тухай хуулийн төслийг хэрэгжүүлэхтэй холбогдон гарах зардлын тооцоог аргачлалын дагуу тооцохын зорилго нь иргэн, хуулийн этгээд, төрийн байгууллагад үүсэх зардлын ачааллыг тооцож, цаашид гарах ачааллыг багасгах санал боловсруулахад энэхүү судалгааны зорилго оршино.

 Зардалд тооцсон субьект:

 - Шүүхийн шийдвэр гүйцэтгэх тухай хуульд өөрчлөлт оруулах тухай хуулийн төслийг хэрэгжүүлэхтэй холбогдон төсөвт тусгагдах зардал;

 Хууль тогтоомжийг хэрэгжүүлэхтэй холбогдон гарах зардлыг тооцоход дор дурдсан нийтлэг зарчмыг баримтлан ажилласан.Үүнд:

 -Төрийн байгууллагын гүйцэтгэх үүргийг оновчтой тодорхойлох;

 - Бодит тоо баримт, мэдээлэлд тулгуурлах;

 - Аргачлалд заасан тооцоо хийх үе шатыг баримтлах.

 **Шүүхийн шийдвэр гүйцэтгэх тухай хуульд өөрчлөлт оруулах тухай хуулийн төсөлтэй холбогдуулан төрийн байгууллага буюу улсын төсөвт үүсэх зардал**

 Хуулийн төсөл нь шүүхийн шийдвэр гүйцэтгэх байгууллагын үйл ажиллагаатай холбоотой байх тул тус байгууллагын зардлыг гаргаж, улсын төсөвт үүсэх зардлыг тооцсон.

Шүүхийн шийдвэр гүйцэтгэх тухай хууль /2002 он/-аар шийдвэр гүйцэтгэгчийн албан тушаалыг энгийн болгож, урамшуулал олгож байсан бөгөөд 2017 онд шинэчлэн батлагдсан Шүүхийн шийдвэр гүйцэтгэх тухай хуулийг дагаж мөрдөх журмын тухай хуулийн 4 дүгээр зүйлийн дагуу Шүүхийн шийдвэр гүйцэтгэх ерөнхий газрын даргын 2018 оны 01 дүгээр сарын 09-ний өдрийн Б/38 дугаар тушаалаар шийдвэр гүйцэтгэгч нарт шинээр болон урьд хэрэглэж байсан цэргийн цолыг сэргээн олгосон байна.

**Улсын хэмжээнд 244 шийдвэр гүйцэтгэгч, тэдгээрийн үйл ажиллагаанд хяналт тавьж, мэргэжлийн удирдлагаар хангах чиг үүргийг 47 ахлах шийдвэр гүйцэтгэгч хэрэгжүүлж** байна.

Цэргийн албан хаагчийн тэтгэвэр, тэтгэмжийн тухай хуулийн 6 дугаар зүйлийн 1 дэх хэсэгт “Цэргийн тэтгэвэр, тэтгэмж тогтооход баримтлах хугацаанд цэргийн жинхэнэ алба болон ... шүүхийн шийдвэр гүйцэтгэх байгууллагад алба хаасан нийт хугацааг тооцно.” гэж заасан бөгөөд цэргийн алба хаах насны дээд хязгаарт хүрсэн цэргийн алба хаагч цэргийн албанд 10-аас доошгүй жил ажилласан бол цэргийн хувь тэнцүүлсэн тэтгэвэр, харин 25-аас доошгүй жил ажилласан бол нас харгалзахгүйгээр цэргийн бүрэн тэтгэвэр тогтоолгох харилцааг зохицуулж байна.

Шийдвэр гүйцэтгэгч нь Шүүхийн шийдвэр гүйцэтгэх байгууллагад тасралтгүй ажилласан боловч эрх зүйн зохицуулалтын өөрчлөлтөөс хамаарч 2002-2017 онд ажилласан хугацааг цэргийн алба хаасан хугацаанд оруулан тооцох хууль, эрх зүйн зохицуулалт байхгүйгээс тэдний эрх зүйн байдалд сөргөөр нөлөөлж байна.

Мөн хуульд заасан тэтгэвэр тогтоолгох насны дээд хязгаарт хүрсэн шийдвэр гүйцэтгэгч нар 10-аас дээш жил цэргийн цолгүй энгийнээр ажилласан тул цэргийн алба хаасан хугацааны бүрэн тэтгэвэрт гарах боломжгүй нөхцөл байдал үүсээд байна.

 Шүүхийн шийдвэр гүйцэтгэх байгууллагын алба хаагчдын нийгмийн баталгааг хангах зорилгоор шийдвэр гүйцэтгэгчээр энгийнээр ажиллаж байсан хугацааг цэргийнээр тооцох эрх зүйн зохицуулалтыг бий болгоно.

 Шүүхийн шийдвэр гүйцэтгэх тухай хуулийг дагаж мөрдөх журмын тухай хуульд нэмж тусгах 1 заалт нь төрийн байгууллага буюу улсын төсвийн зардлыг тодорхой хэмжээгээр нэмэгдүүлэх тул зардлын тооцоог хийлээ. Тухайлбал,

 2002 оноос 2017 оныг хүртэлх хугацаанд шийдвэр гүйцэтгэгч нарын энгийнээр ажилласан жилийг цэргийнээр тооцох эрх зүйн зохицуулалтыг хуульчилснаар Шүүхийн шийдвэр гүйцэтгэх байгууллагаас гаргасан судалгаагаар орон нутаг дахь шүүхийн шийдвэр гүйцэтгэх газар, хэлтэс, салбар нэгжээс нийт 10 алба хаагч цэргийн бүрэн тэтгэвэрт гарах нөхцөл боломж бүрдэх юм.

 Шүүхийн шийдвэр гүйцэтгэх ерөнхий газрын харьяа алба, газар, хэлтэсээс нийт 101 шийдвэр гүйцэтгэгч цэргийн бүрэн тэтгэвэрт гарах ба Цэргийн алба хаагчийн тэтгэвэр тэтгэмжийн тухай хуулийн 19 дүгээр зүйлийн 1 дэх хэсэгт “Цэргийн алба хаагч эрэгтэй 25-аас доошгүй, эмэгтэй 20-оос доошгүй жил алба хаагаад цэргийн алба хаасны тэтгэвэрт гарахад түүнд 36 сарын цалин хөлстэй тэнцэх хэмжээний тэтгэмжийг нэг удаа олгоно” гэж заасны дагуу цэргийн алба хаасны тэтгэвэр авах эрх үүсэх 10 алба хаагчид олгох нэг удаагийн тэтгэмжид 2022 онд **511.5 сая төгрөгийг** зарцуулах тооцоо гарч байна.

 Шүүхийн шийдвэр гүйцэтгэх тухай хуульд өөрчлөлт оруулах тухай хуулийн төсөлтэй холбогдуулан 2022 онд **511.5 сая** төгрөгийн зардал гарах бөгөөд уг зардлын эх үүсвэрийг улсын төсвөөс санхүүжүүлнэ.